บลจ.นครหลวงไทย เสนอขายกองทุนพันธบัตรเกาหลีใต้
บลจ.นครหลวงไทย เตรียมเปิดเสนอขายกองทุนพันธบัตรเกาหลีใต้ 2 กองทุน
28 เม.ย. 2553

บลจ.นครหลวงไทย เตรียมเปิดเสนอขายกองทุนพันธบัตรเกาหลีใต้ 2 กองทุน
นายไตรพิชิต  วัฒนวิจิตร ผู้ช่วยกรรมการผู้จัดการ สายงานจัดการลงทุน บริษัทหลักทรัพย์จัดการกองทุน (บลจ.) นครหลวงไทย กล่าวว่า บริษัทเตรียมเปิดเสนอขายกองทุนพันธบัตรเกาหลีใต้ 2 กองทุน ได้แก่ กองทุนเปิดนครหลวงไทย ตราสารหนี้ต่างประเทศ 12 เดือน 4/10 (NKT FFI12M4/10) อายุโครงการประมาณ 12 เดือน มูลค่าโครงการ 500 ล้านบาท ด้วยอัตราผลตอบแทนประมาณ 1.80% ต่อปี (หลังหักค่าใช้จ่าย 0.45% ต่อปี) และ กองทุนเปิดนครหลวงไทย ตราสารหนี้ต่างประเทศ 3 เดือน5/10 (NKT FFI3M5/10) อายุโครงการประมาณ 3 เดือน มูลค่าโครงการ 500 ล้านบาท ด้วยอัตราผลตอบแทนประมาณ 1.20% ต่อปี (หลังหักค่าใช้จ่าย 0.40% ต่อปี) 
ทั้ง 2 กองทุนจะเน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและ/หรือสถาบันการเงินประเทศเกาหลีใต้   ที่ได้รับการจัดอันดับความน่าเชื่อถือของผู้ออกตราสารระยะสั้น F-1 จากสถาบัน Fitch Rating ลงทุนในสัดส่วนประมาณ 100% ของมูลค่าทรัพย์สินสุทธิ 
แนวโน้มอัตราผลตอบแทนกองทุนพันธบัตรภาครัฐเกาหลีใต้ ยังคงให้ผลตอบแทนสูงกว่าพันธบัตรรัฐบาลไทย เนื่องจากอันดับความน่าเชื่อถือของประเทศเกาหลีใต้สูงกว่าประเทศไทย ซึ่งการลงทุนในกองทุนพันธบัตรภาครัฐเกาหลีใต้ระยะเวลาเพียง 1 ปี ก็มีโอกาสได้รับผลตอบแทนสูงกว่าอัตราดอกเบี้ยเงินฝากธนาคาร (หลังหักภาษี) ระยะเวลาเกือบ 3 ปี นอกจากนี้ ผู้ลงทุนไม่ควรลงทุนในเงินฝากหรือตราสารหนี้ที่ให้ดอกเบี้ยอัตราคงที่เป็นระยะเวลานานๆ เนื่องจากแนวโน้มอัตราดอกเบี้ยกำลังจะปรับเพิ่มขึ้นในปีนี้